בראשית ב 25-4

סיפור הבריאה- גרסה ב'

מפס' 4 בפרק ב מסופר סיפור בריאה שונה לחלוטין מזה שבפרק א. ראשית, יש לשים לב להבדלים בכינוי האלוהות: בפרק א "אלהים", ובפרק ב "ה' אלהים". דבר זה מרמז שלא אותו המחבר (וכנראה לא באותה התקופה) חיבר את שני הפרקים. בנוסף, אופיו של פרק ב הוא סיפורי, מפורט ומגוון בהרבה מאשר פרק א התמציתי והתבניתי (יש הטוענים, כי פרק ב הוא הרחבה ופירוט של התיאור הכללי בפרק א, וגישה זו פותרת את הקושי שבהבדל בין הפרקים).

 לפי פס' 4, בריאת העולם ארכה יום אחד, ולא שישה. הדבר הראשון שקורה הוא עליית "אד" (ענן) מן הארץ, שמשקה את האדמה (שכבר קיימת!). לאחר שהאדמה רטובה ונוצר בוץ\ חימר, מפסל ה' דמות אדם מהעפר, ונופח באפיו נשמת חיים. מדובר בזכר בלבד, ללא נקבה (בניגוד לפרק א', שם האדם הוא הבריאה האחרונה, וגם האשה נבראה יחד עם האדם).

ה' נוטע גן במקום המכונה "עדן" מקדם, כלומר ממזרח, ושם שם את האדם שיצר. בגן ישנם עצי מאכל טובים ורבים, ומיוחדים הם עץ החיים (בינתיים לא ידוע מה טיבו), ועץ הדעת "טוב ורע" (אולי אכילה ממנו גורמת להכיר את ההבדל בין טוב לרע? מוסריות?).

ארבעה נהרות מקיפים את הגן. שלושה מהם מוכרים לנו: החידקל והפרת הם הנהרות הראשיים במזרח הקדום (זורמים מטורקיה, דרך סוריה ועירק של ימינו), והגיחון מוכר בתור מעיין ליד ירושלים.

לפי פס' 15, תפקיד האדם בגן הוא "לעבדה ולשמרה", כלומר לעבוד בגן ולשמור על אילניו. אולם יש תנאי לשהותו של האדם בגן עדן: מותר לו לאכול "מכל עץ הגן", אך לא מעץ הדעת, כי ביום בו יאכל ממנו, מות ימות.

בפס' 18 מחליט ה' לעשות לאדם "עזר כנגדו". לכאורה מדובר במילים מנוגדות: עזר- דבר חיובי. נגדו- דבר שלילי. אפשרויות לפתרון:

-אולי משמעות "נגדו" היא "מולו" (מנגד=ממול). מדובר ביישות שתעמוד מול האדם ותעזור לו.

-לפי רש"י: "זכה עזר לא זכה כנגדו להילחם". כלומר אם לגבר מתמזל המזל, אשתו תהיה לו לעזר. אם לא, היא תהיה נגדו להילחם בו.

-במשמעות של ימינו מדובר בביטוי שמציין בן זוג נאמן ותומך.

רק בנקודה זו, יוצר ה' את בעלי החיים מן האדמה, במטרה למצוא ביניהם לאדם שותף. האדם נותן לכל בע"ח את שמותיהם, אך לא נמצא ביניהם "עזר כנגדו". ה' מפיל תרדמה על האדם, מוציא מגופו את אחת מצלעותיו, מוסיף לה בשר, ויוצר את האשה.

מדרש שם: "לזאת יקרא אשה **כי מאיש** לקחה זאת" (פס' 23).

**מדרש –שם :** סיפור" או מעשה שמטרתו להסביר שם מסוים, של אדם או של מקום. בדרך כלל יש קִרְבַת צליל או קרבת שורש בין השם לבין המדרש המסביר אותו, והמדרש מתמקֵד באירוע שקרה או עתיד לקרות לבעל השם.

יש יסוד אטיולוגי בסוף הפרק, שמסביר מדוע גבר ואשה זרים זה לזה נישאים, עוזבים את בתי הוריהם והופכים "בשר אחד".

**סיפור אטיולוגי:** 'אֶטְיוֹ', ביוונית: סיבה. 'סיפור אטיולוגי' הוא סיפור המסביר את הסיבה לתופעה מסוימת בעולם.

תופעת טבע כמו הקשת, תופעה חברתית כמו העובדה ששושלת מלכים מסוימת שולטת במדינה, או שם של אדם או של מקום.